L'ELIANA VA DEDICAR EL MES D'ABRIL A LES PERSONES MAJORS
Sin fecha

L’Eliana va dedicar el mes d’abril als majors amb activitats lúdiques i socioculturals dedicades especialment a aquest sector de la població.

La inauguració, que va tenir lloc el passat 17 d’abril, va comptar amb una exposició dels treballs fets en els tallers formatius pels jubilats i pensionistes des de la seua creació fins ara. També es van exhibir una sèrie de fotografies on els majors van reflectir les seues activitats i inquietuds i es van realitzar diverses a entrevistes a alguns d’ells.

El dijous, 23 d’abril, els majors van demostrar que per a l’esport no hi ha edat amb una exhibició de gimnàstica i balls de saló en la plaça del País Valencià a la qual li va seguir el tradicional menjar de germanor en el Poliesportiu Municipal amb una paella gegant per a més de 300 comensals.

Un dels punts forts de la programació ha sigut el viatge cultural a Barcelona, en el qual els majors van gaudir d’una eixida conjunta i van conèixer els encants de la ciutat comtal.

El diumenge, 26 d’abril, l’Ajuntament va celebrar un espectacle musical amb ball i berenar per als assistents en el Centre de Formació de Persones Adultes de l’Eliana que va divertir als assistents i que van despertar les ganes de ballar dels majors.

Els actes es van tancar el dijous, 30 d’abril, amb una xarrada-col·loqui per part de l’equip tècnic de l’Associació d’Alzheimer de València i l’especial testimoniatge per part d’un veí de l’Eliana afectat per aquesta malaltia. També va tenir especial rellevància l’actuació del cor Les Veus de la Memòria, compost per membres de la pròpia associació i reconegut pel poder terapèutic de la música en les persones que pateixen aquesta malaltia. Els assistents es van emocionar amb versions de cançons com ‘Estas son las mañanitas’ o ‘Supercalifragilisticoespialidoso’.